Vážené excelencie, vážení ministri, vážení páni poslanci, vážené pani poslankyne, vážené dámy, vážení páni.

Dovoľte mi privítať vás na medzinárodnej konferencii Zoči – voči deficitom.

Moje meno je Richard Ďurana a som riaditeľom INESS – Inštitútu ekonomických a spoločenských analýz, ktorý dnešné podujatie organizuje.
INESS asi nie je potrebné veľmi zoširoka predstavovať, je to už niekoľko rokov po sebe najcitovanejší ekonomický think tank v médiách, ktorý sa zaoberá vypracovávaním hĺbkových analýz, publikovaním návrhov reforiem, policy paperov, vydáva vlastné knihy i preklady zahraničných diel, organizuje medzinárodné i domáce konferencie, atď atď. INESS sa dlhodobo venuje verejnej politike a verejným financiám, ktoré sú jednou z ústredných tém našej činnosti.

Dlhová kríza krajín Európskej únie neobišla ani Slovensko a stav slovenských verejných financií, ktoré sú od rozdelenia Československa v strate, je v posledných rokoch mimoriadne nelichotivý. Slovenské verejné výdavky navyše oproti predkrízovému roku 2008 významne vzrástli, len výdavky Luxemburska rástli rýchlejšie.

Hospodárska kríza samozrejme zamávala aj s daňovo odvodovými príjmami štátu, a výdavky, ktoré nereflektovali nižšie príjmy, majú samozrejme za následok vyššie deficity. Vidíme, že mnohé krajiny majú aj vzhľadom na stav svojich verejných financií problém refinancovať svoje dlhy a my nevieme, kde je hranica trpezlivosti zahraničných veriteľov. Aj v Európe sú krajiny, ktoré sa do bankrotu dostali pri hranici dlhu okolo 20% na HDP.
Čo s tým? Samozrejme, verejné financie treba konsolidovať. Existujú v zásade len dve možnosti – zvyšovať príjmy alebo zvyšovať výdavky.
My už dnes vieme, že tohtoročné hospodárenie štátu predstavuje premeškanú príležitosť na znižovanie deficitu. Ani nová vláda zatiaľ neprešla na zoštíhľovaciu diétu. K šetreniu pristupuje nie vo forme znižovania existujúcich výdavkov ale formou nezvyšovania a odkladania rastu miezd, prevádzkových a kapitálových výdavkov. Je to ten politicky najjednoduchší postup a ako to už býva, za málo námahy je málo muziky a zníženie deficitu zaplatia vyššie dane a odvody, ktoré majú štátnej kase vyniesť 1,7 mld. eur.
Treba tiež povedať, že rast verejných výdavkov nie je z pohľadu  európskych štatistík výnimkou. Znižovanie deficitov na úrovni únie prebieha najmä vďaka rastu daní a odvodov a príjmy štátov už presiahli predkrízovú úroveň.

No na rozdiel od ostatných krajín má však Slovensko vysoký deficit aj bez priamych nákladov z titulu zachraňovania domácich bánk.

Naopak, pobaltské republiky dokázali výdavky znížiť nominálne o 5 – 12%, výdavky sa podarilo znížiť celkovo ôsmim krajinám A tým sa dostávame k otázke – v čom sú naše výdavky iné, že sa nedajú znižovať, len zvyšovať? A práve na túto otázku budeme hľadať odpovede na dnešnej konferencii, na ktorú prijali pozvanie skvelí zahraniční i domáci rečníci.
Skôr, než otvorím prvý panel, dovoľte mi poďakovať sponzorom, bez ktorých finančnej pomoci by nebolo možné túto konferenciu zorganizovať – Nadácii Friedricha Naumanna a Republikovej únii zamestnávateľov, a rovnako aj mediálnym partnerom týždenníku TREND a denníku SME.
Dovoľte mi týmto zahájiť úvodný panel, v ktorom sa so skúsenosťami ohľadom šetrenia vo výdavkoch verejných financií s nami podelia:

Petar Ganev z Institute for Market Economics, Bulharsko

Aleš Rod, Liberální institut, Praha

Kaetana Leontjeva, Lithuanian Free Market Institute, Litva

Radovan Ďurana z INESS

V ďalšom paneli sa so svojimi skúsenosťami ohľadom politickej možnosti/nemožnosti ohľadom šetrenia podelia:

Remigijus Šimašius, litovský minister spravodlivosti

Mojmír Hampl, viceguvernér Českej národnej banky

Martin Filko, riaditeľ Inštitútu finančnej politike na Ministerstve financií SR

